Հ.Գ. Փաստացի` Ռուսաստանում ի վիճակի չեն ընկալել ակնհայտ իրողությունը` Հայաստանում հակառուսական տրամադրություններ հարուցում են իրենք` պետական պաշտոնյաներից մինչև փորձագիտական ու մեդիա շրջանակներում արված հայտարարություններով ու հրապարակումներով: Ի վիճակի չեն ընկալել, որովհետև ի վիճակի չեն ընդունել, որ անկախ պետություններն ունենում են ներքին գործեր, որոնց պետք չէ միջամտել և պետք չէ նրանց արտաքին քաղաքականություն թելադրել: Մտածողության փոփոխություն նախևառաջ պետք է լինի Ռուսաստանում, ոչ թե Հայաստանում: Պետք չէ անընդհատ գազի գին հիշեցնել, Ադրբեջանի գործոնն օգտագործել` Հայաստանին ինչ-որ որոշումներ պարտադրելու համար: Դա շանտաժ է, ոչ թե համագործակցություն: Մոսկվայում վերջապես պետք է ընկալեն, որ իրենց ուժեղ ու կայուն գործընկեր է պետք Հարավային Կովկասում, ոչ թե սեփական շահերն առաջ մղելու միջոց: Գործընկեր, որի շահերը պետք չէ ոտնահարել` հանուն երրորդ երկրների հետ հարաբերությունների: Համենայն դեպս իր նկատմամբ նման վերաբերմունք Կրեմլը չի հանդուրժում: Եվ ճիշտ է անում, ուստի այդ ճշմարտությունը պետք է լինի բոլոր պետությունների հետ հարաբերությունների հիմքում: